text: Узнагароду пісьменнік атрымаў за два свае раманы — "Параноя" і "Сфагнум". Сам Марціновіч быў здзіўлены тым, што яго залічылі ў фантасты:
  Марціновіч: "Я ўспрымаю гэта так. Гэта людзі будучыні даслалі мне такі напамін, нагадванне, што ён быў заўважаны. Таму што, вядома, ні "Параною", ні "Сфагнум" чыста навуковай фантастыкай назваць нельга".
  Прэмію Марціновіч разглядае як магчымасць заявіць літаратурнаму свету пра Беларусь і нашу літаратуру. Ён кажа, што за мяжой беларускіх аўтараў заўважаюць толькі з сацыяльных прычынаў, а не з літаратурных
  Марціновіч: "Праз тыдзень выходзіць "Параноя" ў Нямеччыне, я на гэты конт даю шмат інтэрв'ю, размаўляю з нямецкімі журналістамі. Я бачу, што адзіны шанец беларускаму пісьменніку трапіць на першыя палосы ці ўвогуле ў медыядыскурс Заходняй Еўропы — гэта ці то быць забароненым, ці то яшчэ нешта такое. Якасць тэкстаў, на жаль, нікога не цікавіць".